A Bizottság határozata

(2002. augusztus 14.)

a benzoesav, a karvon, a mepanipirim, az oxadiargil, valamint a trifloxistrobin nevű új hatóanyagok ideiglenes engedélye meghosszabbításának a tagállamok számára történő engedélyezéséről

(az értesítés a C(2002) 3048. számú dokumentummal történt)

(EGT vonatkozású szöveg)

(2002/658/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2002/37/EK bizottsági irányelvvel [1] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [2] és különösen annak 8. cikke (1) bekezdésének negyedik albekezdésére,

mivel:

(1) A 91/414/EGK irányelv 6. cikkének (2) bekezdésével összhangban, 1998 májusában Németország megkapta a Menno Chemie Vertriebsgesellschaft mbH kérelmét a benzoesav hatóanyagnak a 91/414/EGK irányelv I. mellékletébe való felvételére vonatkozóan. A 98/676/EK bizottsági határozat [3] megerősítette, hogy a dokumentáció teljes, és elvben megfelel az irányelv II. és III. melléklete adat- és információszolgáltatási követelményeinek.

(2) Hollandia hasonló kérelmet kapott 1997 márciusában a Luxan BV részéről a karvon vonatkozásában. E dokumentációt az 1999/610/EK bizottsági határozat [4] teljesnek nyilvánította.

(3) Olaszország hasonló kérelmet kapott 1997 októberében a Kumiai Chemical Industry Co., Ltd részéről a mepanipirim vonatkozásában. E dokumentációt a 98/676/EK határozat szintén teljesnek nyilvánította.

(4) Továbbá, Olaszország hasonló kérelmet kapott 1997 júniusában a Rhône Poulenc Agro SpA (jelenleg Bayer Crop Sciences) részéről az oxadiargil vonatkozásában. E dokumentációt a 98/398/EK bizottsági határozat [5] teljesnek nyilvánította.

(5) Az Egyesült Királyság hasonló kérelmet kapott 1998 januárjában a Novartis Crop Protection UK Ltd (jelenleg Syngenta) részéről a trifloxistrobin vonatkozásában. E dokumentációt az 1999/43/EK bizottsági határozat [6] teljesnek nyilvánította.

(6) A dokumentáció teljességének megerősítése a részletes vizsgálatuk elvégzéséhez volt szükséges, valamint azért, hogy lehetővé tegyék a tagállamok számára, hogy legfeljebb három évre szóló ideiglenes engedélyeket adjanak ki az érintett hatóanyagokat tartalmazó növényvédő szerekre, és megfeleljenek a 91/414/EGK irányelv 8. cikkének (1) bekezdésében megállapított feltételeknek és különösen a hatóanyagnak és a növényvédő szernek az irányelvben meghatározott követelmények szerinti részletes értékelésével kapcsolatos feltételnek.

(7) E hatóanyagok emberi egészségre és a környezetre gyakorolt hatásainak vizsgálata az egyes kérelmezők által javasolt alkalmazásokra vonatkozóan a 91/414/EGK irányelv 6. cikke (2) és (4) bekezdésének intézkedéseivel összhangban megtörtént. A referens tagállamok 2000. december 12-én a benzoesavra, 2000. október 16-án a karvonra, 2000. július 12-én a mepanipirimre, 1999. július 20-án az oxadiargilra és 2000. szeptember 19-én a trifloxistrobinra vonatkozóan benyújtották a Bizottságnak az értékelő jelentések tervezetét.

(8) Nem lesz lehetséges a dokumentáció értékelésének befejezése a teljességről szóló, vonatkozó határozatokban megállapított határidőn belül, mert a dokumentációk vizsgálata még az értékelő jelentések tervezetének az egyes referens tagállamok általi benyújtása után is folytatódik.

(9) Mivel az értékelés eddig nem adott okot azonnali aggodalomra, a tagállamok számára lehetővé kell tenni az érintett hatóanyagokat tartalmazó növényvédő szerek ideiglenes engedélyeinek 24 hónapos időtartamra történő meghosszabbítását a 91/414/EGK irányelv 8. cikkével összhangban, hogy így folytatódhasson a dokumentációk vizsgálata. Várhatóan az értékelés és a döntéshozatali folyamat minden érintett hatóanyagnak az I. mellékletbe történő lehetséges felvételére vonatkozó határozat tekintetében 24 hónapon belül lezárul.

(10) Az e határozatban előírt rendelkezések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A tagállamok meghosszabbíthatják a benzoesavat, karvont, mepanipirimet, oxadiargilt és trifloxistrobint tartalmazó növényvédő szerek ideiglenes engedélyeit e határozat elfogadásának napjától számított 24 hónapot meg nem haladó időtartamra.

2. cikk

Ennek a határozatnak a tagállamok a címzettjei.

Kelt Brüsszelben, 2002. augusztus 14-én.

a Bizottság részéről

David Byrne

a Bizottság tagja

[1] HL L 117., 2002.5.4., 10. o.

[2] HL L 230., 1991.8.19., 1. o.

[3] HL L 317., 1998.11.26., 47. o.

[4] HL L 242., 1999.9.14., 29. o.

[5] HL L 176., 1998.6.20., 34. o.

[6] HL L 14., 1999.1.19., 30. o.

--------------------------------------------------